Ehipululo 9: Noe Utunga Owato
NOE ankho una omukai wike novana vetatu. Ovana vae ankho vatiwa o Sem, na Kã, na Jafé. Kese umue ankho una omukai wae. Ngotyo, ombunga ya Noe ankho veli etyinana.
Huku watuma Noe atunge owato umue enene. Owato oo, ankho omunene ngo mbapolo. Anthi, ankho ukahi ngo tyikasa tyimue otyinene otyilaale. Huku wapopila Noe okuti tunga owato, outete tutatu pokati okuenda no peulu, ouyapaula onondyuo mokati. Onondyuo ombo ankho o pala Noe, nombunga yae, novinyama, no pala okupaka okulia.
Tupu Huku watolela Noe alinge nawa owato oo, opo muhanyingile omeva. Huku wati: ‘Ame mandyilokesa ombila imue onene pala okuhanyaunako ouye auho. Ovanthu aveho vokuli kondye yowato mavankhi.’
Noe novana vae vatavela ku Yehova, avahimbika okutunga. Anthi, ovanthu ovakuavo ankho vayola. Avatualako nokulinga ovipuka ovivi. Nawike watavela ku Noe puetyi evetolela etyi Huku malingi.
Papita omuvo omunyingi pala okutunga owato, mokonda ankho omunene unene. Puetyi papita omanima omanyingi, owato aumanuhuka. Iya Huku atolela Noe apake ovinyama mokati kowato. Huku wapopila Noe okuti konombuto mbumue mbovinyama polako ovinyama vivali, otyindume no tyindema. Anthi, konombuto ononkhuavo Huku atolela Noe apoleko ovinyama epanduvali. Tupu Huku watolela Noe apakemo onombuto ambuho mboviila. Noe alingi atyiho Huku emutuma.
Konyima, Noe nombunga yae navo vanyingila mowato. Iya Huku epito eliyiki. Noe nombunga yae pahe avakevelela. Pahe sokolola. Ñgeno ove ukahi mokati kowato na Noe nombunga yae nokukevelela. Okuti ombila onene maiya umue ngetyi Huku apopia?
Gênesis 6:9-22; 7:1-9.
Omapulo
- Ombunga ya Noe ankho veñgapi? Iya ovana vae vetatu omanyina avo ankho ovalie?
- Huku watumine Noe alinge otyipuka patyi? Omokonda yatyi?
- Etyi Noe apopila ovomunthele yae kombinga yowato, vakumbululile ñgeni?
- Huku watumine Noe alinge tyi ovinyama?
- Etyi Huku aika epito liowato, oityi Noe nombunga yae ankho vena yokulinga?
Omapulo omakuavo
- Tanga Gênesis 6:9-22.
Oityi tyakalesile Noe omufendeli omunene wa Huku yotyotyili? (Gên. 6:9, 22)
Oñgeni Yehova ankho eliivite kombinga youngangala? Otyo oñgeni tyitukuatesako kombinga yokuholovona ovitalukilo? (Gên. 6:11, 12; Sal. 11:5)
Oñgeni tupondola okuhetekela Noe, putyina tupewa ehongolelo neongano lia Yehova? (Gên. 6:22; 1 João 5:3)
- Tanga Gênesis 7:1-9.
Yehova wamona okuti Noe namphila ankho ahafuilepo, mahi omuviuki. Oñgeni otyo hono tyituavela ondundo? (Gên. 7:1; Pro. 10:16; Isa. 26:7)
umb_Latn pag_Latn umb_Latn umb_Latn umb_Latn umb_Latn umb_Latn lus_Latn umb_Latn umb_Latn swh_Latn xho_Latn cjk_Latn umb_Latn umb_Latn kmb_Latn swh_Latn umb_Latn umb_Latn kmb_Latn umb_Latn